Sisäasiainministeriö	
Sisäasiainministeriön lausuntopyynnöt SM087:01/2007, 24.6.2008 ja 3.7.2008	
	
lausunto luonnoksesta hallituksen esitykseksi eduskunnalle laeiksi ulkomaalaislain ja ulkomaalaisrekisteristä annetun lain 3 §:n muuttamisesta	
1	Yleistä
Sisäasiainministeriö on valmistelemassa hallituksen esitystä eduskunnalle ulkomaalaislain muuttamisesta. Esityksessä ehdotetaan muutettavaksi ulkomaalaislakia työntekijän oleskelulupajärjestelmää koskevilta osilta. Esitys perustuu työntekijän oleskelulupajärjestelmän uudistamista koskevaan hankkeeseen.

Sisäasiainministeriön maahanmuutto-osasto on 24.6.2008 ja poliisiosasto 3.7.2008 päivätyillä kirjeillään pyytänyt Helsingin kihlakunnan poliisilaitokselta lausuntoa asiasta.

Viitaten lausuntopyyntöihin Helsingin kihlakunnan poliisilaitos lausuu asiasta seuraavaa:

Helsingin kihlakunnan poliisilaitos katsoo, että esitys kokonaisuudessaan on selkeä ja kattava. Poliisilaitoksen näkemyksen mukaan ehdotetut muutokset lainsäädäntöön ovat lähtökohtaisesti kannatettavia ja edistävät tavoitetta lisätä ulkomaisen työvoiman maahanmuuttoa ja vetovoimaisuutta yksinkertaistamalla ja selkeyttämällä voimassa olevaa työntekijän oleskelulupajärjestelmää. Helsingin kihlakunnan poliisilaitos kiinnittää kuitenkin huomiota seuraaviin seikkoihin:

2	Nykytila
2.1	Yleisperusteluiden nykytilan lainsäädännöstä ja tilastotiedoista
Tiedot esityksen tekstiosion kohdassa 2.1.1 ja tilastotiedot -kohdassa 2.1.2. ovat hyvin Maahanmuuttovirastokeskeisiä. Helsingin kihlakunnan poliisilaitos kiinnittääkin huomiota siihen, että paikallispoliisi tekee Suomessa oleskelulupapäätöksiä kokonaisuudessaan selvästi enemmän kuin Maahanmuuttovirasto (Migri). Mikäli tilastotiedoissa otetaan lisäksi huomioon Euroopan unionin kansalaisten ja heihin kytköksissä olevien henkilöiden oleskeluoikeuspäätösten runsaat määrät, tilastotiedot muuttuvat olennaisesti. Suurimmassa osassa paikallispoliisin oleskelulupa- ja oleskeluoikeuspäätöksiä hakija saa samalla työnteko-oikeuden Suomessa. 

2.2	Kansainvälisestä kehityksestä
Esityksen Ruotsin käytäntöjä koskevassa osiossa todetaan, että työnantaja ei lähde rekrytoimaan työvoimaa ulkomailta, ellei tarve ole todellinen ja siksi nykyisenkaltainen viranomaiskontrolli on vanhentunut. Poliisilaitoksen näkemyksen mukaan viranomaiskontrollia tarvitaan myös muun muassa valvomaan, ettei työvoiman rekrytoinnin yhteydessä ole viitteitä esimerkiksi niin sanotun halpatyövoiman käyttöön tai ulkomaisen työvoiman muuhun hyväksikäyttöön. Viranomaiskontrollin puute ja puutteellinen kontrolli voi herkästi johtaa laittoman maahantulon järjestämisen ja ihmiskaupan kasvuun. 

3	Esityksen tavoitteet ja keskeiset ehdotukset
3.1	Tavoitteet
Helsingin kihlakunnan poliisilaitoksen näkemyksen mukaan ehdotetut muutokset lainsäädäntöön edistävät osaltaan tavoitetta lisätä ulkomaisen työvoiman maahanmuuttoa ja vetovoimaisuutta yksinkertaistamalla ja selkeyttämällä voimassa olevaa työntekijän oleskelulupajärjestelmää. Lisäksi ne tukevat tavoitetta ratkaista käytettävissä olevin voimavaroin voimassa olevan oleskelulupajärjestelmän lainsäädännölliset ja päätöksenteon hallinnolliset seikat, jotka käytännössä ovat osoittautuneet monimutkaisiksi ja ongelmallisiksi.

3.2	Toteuttamisvaihtoehdot
Jos esitetty lupajärjestelmäuudistus tarvittavine lainsäädäntömuutoksineen toteutetaan kerralla kokonaisuudessaan, on syytä kuvata saatavuusharkintaa korvaavat toimenpiteet esitettyä selkeämmin ja konkreettisemmin. Esityksenkaltainen muutos olisi syytä ulottaa myös elinkeinoharjoittajien oleskelulupajärjestelmään.

3.3	Keskeiset ehdotukset 
3.3.1	 Saatavuusharkinnasta luopuminen
Helsingin kihlakunnan poliisilaitoksen näkemyksen mukaan saatavuusharkinnasta luopuminen asettaa suuria haasteita suunnitellulle ja esityksessä hahmotellulle uudelle järjestelmälle.

3.3.2	Työntekijän oleskelulupajärjestelmä
Poliisilaitoksen näkemyksen mukaan kaksivaiheisesta päätöksentekojärjestelmästä luopuminen yksinkertaistaa ja nopeuttaa käsittelyä ja päätöksentekoa. Työntekijän oleskelulupajärjestelmää koskeva muutos olisi kuitenkin syytä ulottaa myös elinkeinoharjoittajien oleskelulupajärjestelmään. 

3.3.3	Vastuuviranomainen
Poliisilaitoksen näkemyksen mukaan voimavarojen keskittäminen on kannatettavaa. 

3.3.4	Valvonta
Työvoiman maahanmuuttoa koskevan lupajärjestelmän yksinkertaistamisen yhteydessä on varmistettava ulkomaalaisten työntekijöiden työehtojen valvonnan tehokkuus esityksessä mainittua selkeämmin esimerkiksi viranomaisten yhteistoimintaa korostamalla. 

4	Esityksen vaikutukset
4.1	Taloudelliset vaikutukset
Esityksen kohdassa 4.1 todetaan, että työvoiman maahanmuutto ei rasittane erityisen paljon julkisia sosiaali- ja terveyspalveluita. Poliisilaitoksen näkemyksen mukaan tämä voidaan varmistaa ainoastaan tehokkaalla ennakko- ja jälkivalvonnalla.

4.2	Vaikutukset viranomaisten toimintaan
Kohdassa 4.2 todetaan, että on erittäin tärkeää, että Maahanmuuttoviraston resurssit myös jatkolupien myöntämiseen turvataan. Poliisilaitoksen näkemyksen mukaan jatkolupien määrä tulee kuitenkin vähenemään esityksen mukaan huomattavasti kun lupia myönnetään pidemmiksi ajoiksi.

5	Lakiehdotukset
Helsingin kihlakunnan poliisilaitoksella ei ole huomautettavaa lakiehdotuksesta ulkomaalaisrekisteristä annetun lain muuttamiseksi.

5.1	Yleistä Ulkomaalaislakiin ehdotetuista muutoksista
Helsingin kihlakunnan poliisilaitoksen näkemyksen mukaan ehdotetut muutokset lainsäädäntöön ovat lähtökohtaisesti kannatettavia. Ottaen huomioon lakiehdotusten yksityiskohtaiset perustelut Helsingin poliisilaitos kiinnittää kuitenkin huomiota seuraaviin seikkoihin:

5.2	Ensimmäisen määräaikaisen oleskeluluvan pituus
Ulkomaalaislain 53 §:n jälkivalvontamahdollisuudet heikkenevät olennaisesti, jos luvat myönnetään heti nykyistä pitemmiksi ajoiksi, jopa siten, että ulkomaalaisen on jo ensimmäistä jatkolupaansa hakiessaan mahdollista saada pysyvä oleskeluoikeus Suomessa. Lupajärjestelmän ei tule olla vain hakijaystävällinen vaan myös valvontaystävällinen.

5.3	Ulkomaalaisen ansiotyön teko Suomessa
Ulkomaalaislain 70 §:ssä mainitaan ”…maahan tarvittavaa ulkomaista työvoimaa…”. Käsite tarvittava tulisi määritellä tarkemmin. 
Kun viranomaisten valvontaroolia korostetaan ja valvontaa tehostetaan, tulee valvonnan konkretisoitua tavalla tai toisella. Useimmiten se vaatii myös poliisin henkilöresursseja.

5.4	Työntekijän oleskeluluvan myöntäminen ulkomailla olevalle henkilölle
Ulkomaalaislain 75 §:ssä työntekijän oleskeluluvan myöntämisen edellytykset tulee olla niin laissa kuin asetuksessakin riittävän selkeästi säädetty, jotta valvonta onnistuu ripeästi ja tehokkaasti.

5.5	Elinkeinoharjoittajan oleskeluluvan myöntäminen ulkomailla olevalle henkilölle
Ulkomaalaislain 76 §:n tulisi olla sellainen, että elinkeinonharjoittajan oleskeluluvat myöntäisi pelkästään Maahanmuuttovirasto. 

5.6	Maahanmuuttoviraston toimivalta
83 §:n osalta poliisilaitos toteaa, että kun korostetaan osaamisen ja voimavarojen sijaintia yhdessä paikassa, on syytä harkita samaa elinkeinonharjoittajan oleskeluluvan osalta. 

5.7	Uuden määräaikaisen työntekijän oleskeluluvan myöntämisestä
Voimaantuloa koskevan lauseen jälkeen on kappale, josta ei selviä kuka myöntää uuden määräaikaisen työntekijän oleskeluluvan silloin, kun ulkomaalaiselle on myönnetty ensimmäinen työntekijän oleskelulupa ennen tämän lain voimaantuloa. 

6	Lopuksi
Esityksen toteutuminen poistaisi jonkin verran poliisin toimivaltaa. Tosin hakemukset edelleen jätettäisiin paikallispoliisiin, jossa tehtäisiin alkuvalmistelut ja arkistointi eli aikaa vievin osuus käsittelystä ja päätöksenteosta.

Kun esityksen toteutuksen yhteydessä samalla toteutettaisiin Helsingin kihlakunnan poliisilaitoksen etäpalvelun keskittämishanke, johtaisivat nämä uudistukset yhdessä ulkomaalaisasioiden tietojärjestelmän käyttöönoton kanssa lupajärjestelmien laadun parantamiseen ja käsittelyn ja päätöksenteon yhdenmukaistamiseen ja siten hallitun maahanmuuton tehostumiseen

Helsingin kihlakunnan poliisilaitos katsoo, että lausuttavana oleva esitys pitää lähtökohtaisesti sisällään muutosehdotuksia, joiden perusteella voidaan tehostaa paitsi toiminnan tuottavuutta myös nostaa sen laatua.

Poliisikomentaja
Poliisipäällikkö		Jukka Riikonen

Apulaispoliisipäällikkö		Jouko Salo

JAKELU:		Sisäasiainministeriö/Maahanmuutto-osasto
Sisäasiainministeriö/Poliisiosasto/Hallintoyksikkö